作者:杜牧
標題:赴京初入汴口，曉景即事，先寄兵部李郎中
內容:清淮控隋漕，北走長安道。檣形櫛櫛斜，浪態迤迤好。初旭紅可染，明河澹如掃。澤闊鳥來遲，村饑人語早。露蔓蟲絲多，風蒲燕雛老。秋思高蕭蕭，客愁長嫋嫋。因懷京洛間，宦遊何戚草。什伍持津樑，澒湧爭追討。翾便詎可尋，幾秘安能考。小人乏馨香，上下將何禱。唯有君子心，顯豁知幽抱。